蕭巽葛敏修二學子和予食筍詩次韵答之二首  其二
作者：黄庭堅
朝代：宋

paragraphs: 韭黄照春盤，菰白媚秋菜。
惟此蒼竹苗，市上三時賣。
江南家家竹，翦伐誰主宰。
半以苦見疏，不言甘易壞。
葛陂雕龍睡，未索兒孫債。
獺膽能分杯，虎魄妙拾芥。
此物于食殽，如客得儐介。
思入帝鼎烹，忍遭饑涎嘬。
懶林供翰墨，碪杵風號噫。
每下歎枯株，焚如落樵采。